DA Den Europæiske Unions Tidende C 353/2

KOMMISSIONENS AFGØRELSE

af 15. november 2012

om oprettelse af elektricitetskoordinationsgruppen

2012/C 353/02

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Artikel 194, stk. 1, i traktaten opstiller målsætninger om i en ånd af solidaritet at sikre energimarkedets funktion og energiforsyningssikkerheden i Unionen og at fremme energieffektivitet, energibesparelser, udvikling af nye og vedvarende energikilder og sammenkobling af energinet.

(2) Europa-Parlamentets og Rådets direktiv 2005/89/EF af 18. januar 2006 om foranstaltninger til fremme af elforsyningssikkerhed og infrastrukturinvesteringer (1) kræver, at medlemsstaterne sikrer en høj grad af elforsyningssikkerhed og tager hensyn til mulighederne for grænseoverskridende samarbejde med dette formål for øje. Det er Kommissionens ansvar at overvåge og gennemgå anvendelsen af direktivet.

(3) Europa-Parlamentets og Rådets direktiv 2009/72/EF af 13. juli 2009 om fælles regler for det indre marked for elektricitet og om ophævelse af direktiv 2003/54/EF (2) fastlægger detaljerede regler for det indre marked for elektricitet. Formålet med disse regler er bl.a. at videreudvikle grænseoverskridende sammenkoblinger og sikre en høj standard for elforsyningssikkerhed.

(4) Med direktiv 2009/72/EF har de regulerende myndigheder fået til opgave at overvåge overholdelsen af reglerne for netsikkerhed og -pålidelighed og investeringer i produktionskapacitet med sigte på forsyningssikkerhed. I henhold til forordning (EF) nr. 713/2009 (3) skal agenturet for samarbejde mellem energireguleringsmyndigheder bistå de regulerende myndigheder, om nødvendigt koordinere deres indsats og overvåge varetagelsen af de opgaver, der påhviler det europæiske net af transmissionssystemoperatører for elektricitet (»ENTSO-E«).

(5) Direktiv 2009/72/EF fastlægger yderligere, at transmissionssystemoperatører skal sikre et sikkert, pålideligt og effektivt elektricitetssystem, mens ENTSO med forordning (EF) nr. 714/2009 (4) har fået til opgave at vedtage redskaber til at sikre koordinering af nettets drift under normale forhold og i beredskabssituationer og regelmæssigt at udarbejde en europæisk prognose for produktionens tilstrækkelighed.

(6) I henhold til direktiv 2009/72/EF har medlemsstaterne såvel som deres regulerende myndigheder pligt til at samarbejde med hinanden og Kommissionen om at integrere deres nationale markeder som et første skridt hen imod skabelsen af et fuldt liberaliseret indre marked. Kommissionen overvåger gennemførelsen af bestemmelserne i direktiv 2009/72/EF (5).

(7) Den stigende produktion af elektricitet fra vedvarende energikilder medfører nye udfordringer for det indre marked for elektricitet, især med hensyn til at sikre nettets stabilitet og sikker elforsyning. Øget koordinering af politiske foranstaltninger vedrørende det indre marked for elektricitet blandt medlemsstaterne, andre involverede interessenter og Kommissionen er afgørende for en vellykket integration af de europæiske elektricitetsmarkeder og opretholdelsen af en høj standard for elforsyningssikkerhed.

(8) Kommissionen står derfor bag en række møder mellem højtstående repræsentanter fra de ansvarlige myndigheder i medlemsstaterne, nationale energireguleringsmyndigheder, ENTSO-E og agenturet for samarbejde mellem energireguleringsmyndigheder (»agenturet«), som muliggør udveksling af synspunkter og giver input til Kommissionens politiske tænkning om elforsyningssikkerhed, herunder om nettets stabilitet og tilstrækkelig produktion. Disse indledende aktiviteter og et forslag om at nedsætte en elektricitetskoordinationsgruppe blev drøftet ved det uformelle energiministermøde i Wroclaw i september 2011 og ved møderne i Rådet (transport, telekommunikation og energi) i november 2011 og februar 2012.

(9) Disse møder mellem højtstående repræsentanter har vist sig meget nyttige for Kommissionen og alle involverede interessenter. De har givet værdifuld indsigt i spørgsmål om det indre marked for elektricitet og forsyningssikkerhed og mulighed for at drøfte forskellige mulige løsninger på de eksisterende problemer. I den forbindelse blev der især sat fokus på behovet for at tage de nye udfordringer op, som integrering elektricitetsmarkeder på europæisk plan fører med sig.

(10) Derfor bør denne ekspertgruppe inden for elektricitet og dens opgaver og struktur formaliseres og fastlægges.

(11) Gruppen bør bidrage til at styrke og intensivere samarbejdet og koordinationen mellem medlemsstaterne og Kommissionen inden for spørgsmål om grænseoverskridende handel med elektricitet og forsyningssikkerhed, herunder tilstrækkelig produktion og nettets stabilitet, og den bør også forberede nye politiske initiativer og reagere på potentielle forsyningskriser.

(12) Elektricitetskoordinationsgruppen bør stille den nødvendige ekspertise på politikområdet til rådighed for Kommissionen og dens medlemmer i forbindelse med initiativer, der har til formål at opretholde og styrke markedsintegrationen og sikkerheden i elforsyningen.

(13) Gruppen bør bestå af medlemsstaternes kompetente myndigheder (ministeriet med ansvar for elektricitet og den nationale regulerende myndighed), af ENTSO-E og af agenturet. Der bør fastsættes regler for gruppemedlemmernes videregivelse af oplysninger.

(14) Alle personoplysninger, der vedrører gruppens medlemmer, behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6) —

VEDTAGET DENNE AFGØRELSE:

Artikel 1

Etablering af elektricitetskoordinationsgruppen

Der nedsættes herved en elektricitetskoordinationsgruppe (i det følgende benævnt »gruppen«).

Artikel 2

Gruppens opgaver

1. Gruppen har til opgave:

a) at fungere som en platform for udveksling af oplysninger og koordinering af politiske foranstaltninger vedrørende elektricitet med grænseoverskridende effekt og for udveksling af erfaringer, bedste praksis og ekspertise samt at bistå Kommissionen i udformningen af dennes politiske initiativer

b) at fremme informationsudveksling og samarbejde vedrørende forsyningssikkerhed, bl.a. vedrørende tilstrækkelig produktion og nettets stabilitet på tværs af grænserne.

2. Gruppens aktiviteter omfatter navnlig:

a) at udveksle oplysninger om beslutninger vedrørende produktion og transmission og den deraf følgende betydning for handelen og nettets stabilitet på tværs af grænserne

b) at drøfte specifikke emner, der giver anledning til bekymring om nettets stabilitet og/eller produktionens tilstrækkelighed, med henblik på at nå frem til koordinerede løsninger, der harmonerer med det indre marked for energi

c) at gennemgå de regelmæssige prognoser om produktionens tilstrækkelighed, der udarbejdes af ENTSO-E, især i tilfælde hvor disse rapporter indikerer en potentiel risiko for forsyningssikkerheden

d) at fremme informationsudveksling, forebyggelse og koordinering af foranstaltninger i tilfælde af en nødsituation, såvel i Unionen som med tredjelande.

Artikel 3

Høring

Kommission kan høre gruppen i alle sager vedrørende elektricitet og især elforsyningssikkerhed.

Artikel 4

Gruppens sammensætning

1. Gruppen består af følgende medlemmer:

a) medlemsstaternes myndigheder, især ministerier med energi som ansvarsområde

b) de nationale regulerende myndigheder for energi

c) agenturet for samarbejde mellem energimyndigheder (»agenturet«), der er oprettet ved forordning (EF) nr. 713/2009 (7)

d) det europæiske net af transmissionssystemoperatører for elektricitet (»ENTSO for elektricitet«), der er oprettet ved forordning (EF) nr. 714/2009 (8)

2. Hvert medlem udpeger maksimalt to permanente repræsentanter og to suppleanter til at deltage i gruppens arbejde. En af medlemsstaternes permanente repræsentanter skal være lederen af regeringens energimyndighed. En af de nationale regulerende myndigheders permanente repræsentanter skal være myndighedens generaldirektør eller formand. En af agenturets repræsentanter skal være dets direktør. En af ENTSO-E's repræsentanter skal være dets generalsekretær. Suppleanter udnævnes på samme vilkår som gruppens medlemmer; er et medlem fraværende eller forhindret, erstattes det automatisk af en suppleant.

3. I en nødsituation på EU- eller medlemsstatsniveau eller regionalt niveau, eller i andre exceptionelle situationer, kan medlemmerne af gruppen anmode Kommissionen om at udnævne mere end to repræsentanter til at deltage i gruppens arbejde.

4. Navnene på medlemmerne samt navnene på medlemmernes permanente repræsentanter, gruppemedlemmernes suppleanter og observatørerne offentliggøres i Kommissionens register over ekspertgrupper og andre lignende enheder (»registret«) (9).

5. Hvert medlem af elektricitetskoordinationsgruppen registrerer sig via internettet (webstedet »CIRCABC« (10)) og sikrer, at deres egen medlemsstatus er ajour.

6. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Gruppens arbejdsgang

1. Gruppens formandskab varetages af en repræsentant for Kommissionen (»formanden«).

2. Formanden indkalder regelmæssigt gruppen og videregiver oplysninger fra medlemmerne til denne, dog således at forretningsmæssigt følsomme oplysninger behandles fortroligt.

3. Efter aftale med Kommissionens tjenestegrene kan gruppen nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Sådanne undergrupper opløses, når deres mandat er opfyldt.

4. Kommissionens repræsentant kan invitere eksterne eksperter med specifik viden om et emne på dagsordenen, f.eks. repræsentanter for producent- eller forbrugerorganisationer eller tredjelande, til at deltage på ad hoc-basis i gruppens eller en undergruppes arbejde. Kommissionens repræsentant kan desuden give observatørstatus til enkeltpersoner, organisationer, som defineret i regel 8, stk. 3, i de horisontale regler om ekspertgrupper og kandidatlande.

5. Medlemmerne af ekspertgrupper og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (11). Hvis de tilsidesætter disse forpligtelser, kan Kommissionen træffe alle relevante foranstaltninger.

6. Møderne i gruppen og dens undergrupper afholdes i princippet i Kommissionens lokaler. Sekretariatsopgaverne varetages af Kommissionen. Andre Kommissionstjenestegrene og EU-Udenrigstjenesten kan indbydes til møder i gruppen eller undergrupperne, hvis de er direkte berørt af det aktuelle emne.

7. Uden af bestemmelserne i stk. 6 berøres, stiller Kommissionen alle relevante arbejdsdokumenter til rådighed for gruppens medlemmer via en platform for samarbejde med partnere i EU (»CIRCA«-webstedet). Derudover offentliggør Kommissionen alle relevante dokumenter enten i registret eller via et link fra registret til et særligt websted. Der skal være mulighed for undtagelse fra den systematiske offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i forordning (EF) nr. 1049/2001.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens og undergruppernes aktiviteter.

2. Rejseudgifterne for en repræsentant fra hver medlemsstat og den nationale regulerende myndighed refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Udfærdiget i Bruxelles, den 15. november 2012. På Kommissionens vegne Günther OETTINGER Medlem af Kommissionen

(1) EUT L 33 af 4.2.2006, s. 22.

(2) EUT L 211 af 14.8.2009, s. 55.

(3) EUT L 211 af 14.8.2009, s. 1.

(4) EUT L 211 af 14.8.2009, s. 15.

(5) Med hensyn til spørgsmål om forsyningssikkerhed henvises der især til artikel 47, stk. 1, litra c, i direktiv 2009/72/EF (overvågning). Kommissionen skal også vurdere spørgsmål om forsyningssikkerhed i forbindelse med certificeringsafgørelser (se artikel 11, stk. 7, i direktiv 2009/72/EF) og opfordres til at forelægge henstillinger til at forhandle relevante aftaler med tredjelande vedrørende forsyningssikkerhed (jf. betragtning 25 i direktiv 2009/72/EF).

(6) EFT L 8 af 12.1.2001, s. 1.

(7) Se fodnote 3.

(8) Se fodnote 4.

(9) Medlemmer, som ikke ønsker deres navne offentliggjort, kan anmode om en undtagelse fra denne regel. En anmodning om ikke at offentliggøre navnet på et medlem af ekspertgruppen betragtes som berettiget, når en offentliggørelse kan bringe hans eller hendes sikkerhed eller integritet i fare eller i urimelig grad skade privatlivets fred.

(10) CIRCABC står for »Communication & Information Resource Centre for Administrations, Businesses and Citizens« (Kommunikations- og informationsressource for offentlige myndigheder, virksomheder og borgere).

(11) EFT L 317 af 3.12.2001, s. 1.